[bookmark: _GoBack]VENDIM 
Nr. 107, datë 10.2.2016

PËR NJË SHTESË NË VENDIMIN NR. 538, DATË 26.5.2009, TË KËSHILLIT TË MINISTRAVE, “PËR LICENCAT DHE LEJET, QË TRAJTOHEN NGA APO NËPËRMJET QENDRËS KOMBËTARE TË LICENCIMIT (QKL) DHE DISA RREGULLIME TË TJERA NËNLIGJORE TË PËRBASHKËTA”, TË NDRYSHUAR

Në mbështetje të nenit 100 të Kushtetutës, të neneve 15 e 36, të ligjit nr. 10081, datë 23.2.2009, “Për licencat, autorizimet dhe lejet në Republikën e Shqipërisë”, dhe të nenit 2/1, të ligjit nr. 9573, datë 3.7.2006, “Për autoriparimin, shitblerjen, depozitimin e mjeteve rrugore me motor, të rimorkiove dhe pjesëve të tyre të dala jashtë përdorimit ose të braktisura dhe për veprimtaritë që lidhen me to”, të ndryshuar, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes dhe të ministrit të Transportit dhe Infrastrukturës, Këshilli i Ministrave
VENDOSI:

Në aneksin 1, që i bashkëlidhet vendimit nr. 538, datë 26.5.2009, të Këshillit të Ministrave, të ndryshuar, fusha VII “Transporti”, kategoria VII.3 “Shërbime ekspertize dhe/ose profesionale të lidhura me transportin rrugor”, pas pikës 7 shtohet nënkategoria VII.3.B “Për autoriparimin, shitblerjen, depozitimin e mjeteve rrugore me motor, të rimorkiove dhe pjesëve të tyre të dala jashtë përdorimit ose të braktisura dhe për veprimtaritë që lidhen me to”, me këtë përmbajtje:
“1. Kategoria “Shërbime ekspertize dhe/ose profesionale të lidhura me transportin rrugor””, me kodin VII.3, përfshin licencën e nënkategorisë VII.3.B “Për autoriparimin, shitblerjen, depozitimin e mjeteve rrugore me motor, të rimorkiove dhe pjesëve të tyre të dala jashtë përdorimit ose të braktisura dhe për veprimtaritë që lidhen me to”.
2. Veprimtaritë e nënkategorisë VII.3.B specifikohen në:
2.1 “Autoriparimi i mjeteve rrugore me motor dhe rimorkiove”, me kodin VII.3.B.1, ku përfshihen:
a) riparimi dhe mirëmbajtja e pjesëve mekanike dhe të motorit, të mjeteve rrugore me motor dhe rimorkiove;
b) riparimi dhe mirëmbajtja e karrocerisë së mjeteve rrugore me motor dhe rimorkiove;
c) riparimi dhe mirëmbajtja e impiantit elektrik të mjeteve rrugore me motor dhe rimorkiove;
ç) riparimi dhe mirëmbajtja e gomave të mjeteve rrugore me motor dhe rimorkiove;
d) blerja, shitja e mjeteve me motor dhe rimorkiove;
dh) mbledhja, depozitimi, shkatërrimi i mjeteve ose pjesëve të tyre të dala jashtë përdorimit apo të braktisura.
2.2 “Shitblerja e mjeteve rrugore me motor dhe/ose e rimorkiove të reja ose të përdorura”, me kodin VII.3.B.2, ku përfshihet shitblerja e mjeteve rrugore me motor dhe rimorkiove të tyre, të reja dhe/ose të përdorura, të autorizuara nga prodhuesi.
2.3 “Tregtimi i pjesëve të këmbimit të mjeteve rrugore me motor dhe/ose të rimorkiove”, me kodin VII.3.B.3, ku përfshihen:
a) tregtimi i pjesëve të këmbimit të mjeteve rrugore me motor dhe/ose të rimorkiove;
b) tregtimi i pjesëve të këmbimit të mjeteve rrugore me motor dhe/ose të rimorkiove, të autorizuara nga prodhuesi.
2.4 “Agjenci që trajtojnë praktikat e qarkullimit të mjeteve me motor dhe/ose të rimorkiove”, me kodin VII.3.B.4.
3. Licenca për veprimtaritë me kodin VII.3.B jepet për çdo vend të ushtrimit të aktivitetit.
4. Kriteret e posaçme të licencimit dhe llojet e dokumenteve provuese e shoqëruese për specifikimet me kodet VII.3.B.1 dhe VII.3.B.2 jepen në tabelën 1 më poshtë:



Tabela 1
	Kriteret e posaçme
	Mbi çfarë faktorësh veprimtarie dhe/ose specifikash e specialitetesh aplikohen kriteret e posaçme
	Llojet e dokumenteve provuese lidhur me kriteret e posaçme

	Përshtatshmëria e njohurive dhe eksperiencës së personelit
	Drejtuesi teknik i përgjithshëm (sipas specifikimeve)
	a) Certifikatë për drejtuesin teknik të përgjithshëm
b) Akte që provojnë marrëdhëniet e kërkuara të punës

	Përshtatshmëria e pajisjeve, teknologjisë dhe mjediseve me standardet e shërbimit
	a) Mjediset
b) Pajisjet
	Sipas rastit: dokumente pronësie dhe /ose përdorimi, si dhe /ose dokumente që pasqyrojnë cilësitë e garancitë e këtyre faktorëve

	Përshtatshmëria e organizimit dhe rregullave të funksionimit
	Rregullat e brendshme të përgjithshme
	Rregullore të brendshme të funksionimit

	Besueshmëria financiare
	Një sasi kapitali minimale dhe rezervë
	Dokument që vërteton kënaqjen e këtij kriteri



5. Kriteret e posaçme të licencimit, si dhe llojet e dokumenteve provuese e shoqëruese për specifikimet me kodet VII.3.B.3 dhe VII.3.B.4 jepen në tabelën 2 më poshtë:   
Tabela 2
	Kriteret e posaçme
	Mbi çfarë faktorësh veprimtarie dhe/ose specifikash e specialitetesh aplikohen kriteret e posaçme
	Llojet e dokumenteve provuese lidhur me kriteret e posaçme

	Përshtatshmëria e njohurive dhe eksperiencës së personelit
	Drejtuesi teknik i përgjithshëm (sipas specifikimeve)
	a) Certifikatë për drejtuesin teknik të përgjithshëm
b) Akte që provojnë marrëdhëniet e kërkuara të punës

	Përshtatshmëria e pajisjeve, teknologjisë dhe mjediseve me standardet e shërbimit
	a) Mjediset
b) Pajisjet
	Sipas rastit: dokumente pronësie dhe/ose përdorimi, si dhe/ose dokumente që pasqyrojnë cilësitë e garancitë e këtyre faktorëve

	Përshtatshmëria e organizimit dhe rregullave të funksionimit
	Rregullat e brendshme të përgjithshme
	Rregullore të brendshme të funksionimit



6. Licencimi i nënkategorisë B të veprimtarisë bëhet sipas grupit III.
7. Institucioni tjetër lidhur me këtë licencim është Ministria e Transportit dhe Infrastrukturës.
8. Vendimi bazohet vetëm në dokumentet provuese të licencimit.
9. Afati i marrjes së këtij vendimi është 15 ditë.
10. Licenca për veprimtarinë e nënkategorisë VII.3.B ka afat 5-vjeçar.”.
Ky vendim hyn në fuqi pas botimit në Fletoren Zyrtare.

